Diari Oficial de la Generalitat Valenciana


Sumari del DOGV 5093, del 15-09-2005 (2005/10615)

RESOLUCIÓ de 30 d'agost de 2005, de la Direcció General d'Habitatge i Projectes Urbans, de la Conselleria de Territori i Habitatge, per la qual s'anuncia el concurs d'idees EUROPAN, en la convocatòria huitena.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5093

Data del DOGV
:   15-09-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/10927


Data del document
:   30-08-2005

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * professió de l'urbanisme
    * premi cultural
    * contracte de serveis

RESOLUCIÓ de 30 d'agost de 2005, de la Direcció General d'Habitatge i Projectes Urbans, de la Conselleria de Territori i Habitatge, per la qual s'anuncia el concurs d'idees EUROPAN, en la convocatòria huitena. [2005/M10182]
  
EUROPAN és una federació europea d'organitzacions nacionals que regeixen concursos d'arquitectura i, més tard, les seues realitzacions. Aquests concursos d'idees, oberts, públics i anònims, es llancen simultàniament per diversos països entorn d'un tema i uns objectius comuns. Els països organitzadors i associats dels concursos simultanis d'arquitectura d'EUROPAN 8, són d'Alemanya, Àustria, Bèlgica, Xipre, Croàcia, Eslovènia, Espanya, Estònia, Letònia, Finlàndia, França, Itàlia, Noruega, Països Baixos, Portugal, República Txeca, Regne Unit, Suècia i Turquia.
  
En cada país organitzador, la responsabilitat dels concursos recau en una estructura nacional que adopta la forma d'associació i disposa d'un secretariat nacional. L'associació europea EUROPAN, amb finalitats no lucratives, federa les estructures nacionals.
  
El Comité Nacional Espanyol participa en EUROPAN 8, al voltant del tema: «Urbanitat Europea i Projectes Estratègics» amb huit emplaçaments situats a Alcázar de San Juan, Càceres (Aldea Moret), Cartes (La Viesca-Minas de Reocín), Ceuta (Benzú), Còrdova (Fray Albino-Sur PPO S-2), Logronyo, Sagunt i Valladolid (Las Raposas 2).
  
El Secretariat EUROPAN/Espanya té la seu al Consell Superior dels Col·legis d'Arquitectes d'Espanya, passeig de la Castellana 12, 28234 Madrid . Telèfon: 59 289 48 08/91 435 22 00. Fax: 91 575 75 08. E-mail: knjggnr.hbz@pamigpnx.lp
  
EUROPAN 8 es dirigeix a tots els jóvens arquitectes o a tots els equips de jóvens arquitectes d'Europa, associats o no amb jóvens professionals d'altres disciplines.
  
Tots els arquitectes participants han d'estar en possessió d'un títol o habilitats per a l'exercici de la professió d'arquitecte segons les normes vigents en els països participants. Tots els concursants, siga quina siga la seua professió, han de tindre menys de quaranta anys a la data límit d'inscripció, el cap d'equip ha de ser arquitecte.
  
A partir del dilluns 7 de març de 2005, cada concursant o equip de concursants pot consultar de forma gratuïta la pàgina web europea d'EUROPAN www.europan-europe.com
  
En aqueixa pàgina es troba el reglament d'EUROPAN 8 i la presentació del tema i dels emplaçaments proposats classificats per famílies temàtiques.
  
Cada cap d'equip ha de cobrir una fitxa preestablida en la pàgina web. Per a això, ha d'efectuar un pagament de 100 euros mitjançant un pagament electrònic, la qual cosa li donarà dret a accedir a la documentació completa de l'emplaçament. Després d'emplenar la fitxa de participació i la comprovació electrònica del pagament efectuat, s'envia al cap de l'equip una clau que li permet tindre accés a la documentació completa de l'emplaçament en la pàgina d'Internet. Aquesta informació comprén documents escrits i detallats sobre la ciutat, l'emplaçament, el seu context i les expectatives dels seus representants, com també plànols, fotos i tots aquells documents gràfics necessaris per a realitzar el projecte.
  
Els equips de concursants han d'entregar tres panells de format DIN-A-1, dos exemplars de dos quaderns DIN-A-3 i un sobre lacrat de format DIN-A-4.
  
En cada país, un jurat format per tres membres estrangers, sis nacionals i un secretari amb veu i sense vot resoldrà les propostes inscrites en els emplaçaments d'aqueix país.
  
Els premis són de 12.000 euros per als autors de les propostes premiades i de 6.000 euros per als autors de les propostes mencionades.
  
Els organitzadors es comprometen a divulgar els projectes guardonats tant a escala nacional com a escala europea per mitjà d'exposicions, trobades i publicacions.
  
L'Associació Europea i les estructures nacionals es comprometen a posar els mitjans necessaris per a incitar els representants de les administracions o els promotors que han aportat sòl als concursos, a potenciar l'execució de la totalitat o una part dels projectes guardonats derivats de la decisió dels jurats, a través de l'establiment d'un procediment de contractació en què existisca una ponderació específica de la circumstància d'haver resultat premiat el projecte en el concurs EUROPAN, sense perjudici del compliment del conjunt de requisits i procediments establits en la legislació sobre contractes de les administracions públiques. Extrem que es farà constar en el el plec de clàusules administratives, i pot utilitzar-se el concurs EUROPAN com a concurs de projectes amb intervenció de jurat, a l'efecte previst en l'article 216 de la Llei de Contractes de les Administracions Públiques. En aquest procediment específic de ponderació per a l'adjudicació del projecte, es donarà criteri de ponderació de major a menor valor dels projectes premiats sobre els mencionats i els finalistes, respectivament.
  
Calendari
  
Llançament
  
Data de llançament del concurs (consulta en Internet del tema, reglament, presentació dels emplaçaments proposats a la convocatòria): dilluns 7 de març de 2005.
  
Entrega de les propostes
  
Data límit d'entrega de les propostes: dilluns 26 de setembre de 2005.
  
Data límit de recepció de les propostes enviades pels serveis postals o de missatgeria: dilluns 17 d'octubre de 2005.
  
Selecció i decisió
  
Preselecció de les propostes pels jurats nacionals: novembre-desembre de 2005.
  
Comissió europea d'anàlisi comparativa de les idees dels projectes preseleccionats i selecció definitiva de les propostes pels jurats nacionals: gener de 2006.
  
Resultats
  
Data d'anunci dels resultats: dilluns 13 de febrer de 2006.
  
Presentació internacional dels resultats: juny de 2006.